Cine e politicianul din Republica Moldova, care stătea acasă pe saci cu bani
- Nicolae Comănescu
- 25 martie 2024, 16:42
Scandal pe scena politică din Republica Moldova, după ce la domiciliul unei deputate ofițerii Centrului Național Anticorupție (CNA) și procurorii anticorupție au găsit sume uriașe de bani. În urma unei descinderi, au fost găsite 400.000 de lei și 80.000 de euro.
Scandal politic în Republica Moldova, cu parfum de justiție
"În 2011, Eleonora Graur a fost numită în funcția de președintă a Consiliului Raional Rezina, de pe listele Partidului Democrat din Moldova (PDM) (redenumit între timp în Partidul Social Democrat European – PSDE, n.red.). Ajunge în Parlament în 2019, reprezentând aceeași formațiune politică, însă la mijlocul lunii februarie 2020 părăsește formațiunea și alături de mai mulți colegi de-ai săi formează un grup parlamentar, care devine între timp partid, sub denumirea de partidul "Pro Moldova". La câteva luni după aceasta, Eleonora Graur a părăsește formațiunea și alături de câțiva colegi de-ai săi creează formațiunea parlamentară care purta denumirea de "Pentru Moldova", conform jurnaliștilor de la zdg.md.
După cum arată CV-ul său, timp de un deceniu (1997-2007), Graur a ocupat mai multe poziții la Universitatea Agrară din Basarabia. A fost asistent universitar, lector superior, având calificarea de economist în evidenţa contabilă.
Ce CV are Eleonora Graur
Între 2008 - 2011, a lucrat la Ministerul Educației, fiind şefa Direcţiei sisteme informaţionale, standarde şi registre educaţionale. În anul 2010, când lucra la Academia de Studii Economice din Moldova, Eleonora Graur a donat Partidului Democrat din Moldova suma de 34 de mii de lei. Potrivit Raportului Financiar al PDM, pentru referendumul din 5 septembrie 2010, soțul ei, ca și reprezentant al firmei "Danaomix", a donat 90 de mii de lei. Cumulativ, în acea campanie electorală familia Graur a donat 124 de mii de lei, potrivit informațiilor publicate de moldovacurata.md.
Conform declarației sale de avere și interese personale depusă la încetarea mandatului de deputată, mai exact, în august 2021, Graur a obținut venituri salariale în valoare de 161 464 de lei de la Parlamentul R. Moldova. În 2021, fosta parlamentară democrată ar fi primit o donație în valoare de 30 000 de lei de la Tatiana Furdui.
Familia Graur deține 13 terenuri agricole și dreptul de abitație asupra unui apartament de 60,5 metri pătrați, ce ar valora 1 175 018 de lei.
După cum arată același act de avere, Eleonora Graur a contractat în 2019 trei credite în valoare totală de 1 030 000.